**Crizantemele**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un apus e lumina cea sfântă…

Răsăritul oricum va veni

Şi atunci când va fi primăvară

Liliacul oricum va-nflori…

Să zburăm către stele ne naştem

Şi trăim zi de zi pe Pământ…

Toamna-şi cântă romanţa în ploaie

Când cocorii se duc rând pe rând…

Fericirea – o pasăre rară.

Doar iubind respirăm şi trăim.

Ce noroc, ce izbândă, iubito,

Pân-la stele alături să fim.

Ce noroc, ce izbândă, iubito,

Căci frumoasă ai fost şi vei fi.

Tu eşti – eu, eu sunt – tu şi nimeni

Nu ne poate în veci despărţi.